Søren Espersen (DF), 2006-01-26:
Det er Dansk Folkepartis indtryk, at samarbejdet mellem Forsvarets Efterretningstjeneste og Politiets Efterretningstjeneste er forbilledligt og meget tæt.
Sådan er det i dag, sådan har det været i mange år, og dette tætte samarbejde er også helt nødvendigt i et nutidigt efterretningssystem, for de kræfter, der truer eller vil kunne true Danmarks sikkerhed, er i dag en meget broget affære.
Den største fare for Danmarks sikkerhed var for år tilbage den sovjetrussiske trussel og truslen fra Moskvas lydstater, som havde opstillet store planer for, hvordan Danmark skulle løbes over ende.
Om end der sikkert også dengang var danske statsborgere, der drømte om en fremmed magtovertagelse fra Øst, var der dog, så vidt vides, aldrig tale om, at disse herboende kommunister på noget tidspunkt truede med terror mod deres danske landsmænd.
Som forslagsstillerne også selv anfører i bemærkningerne, synes der i dag heldigvis ikke at være nogen større fare for, at en fremmed magt vil invadere dansk territorium med regulære tropper.
Det ville være mærkeligt, om regeringen ikke på baggrund af dette helt nye trusselsbillede tog bestik af situationen og agerede på baggrund af den nye situation, og det er Dansk Folkepartis indtryk, at det også er sket.
Regeringen har efter anbefaling fra en arbejdsgruppe gjort forskellige tværministerielle tiltag, og for os at se er det vigtigste den planlagte oprettelse af det, regeringen kalder center for antiterroranalyse.
I parentes bemærket
Det er formodentlig terroren og ikke antiterroren, man skal analysere, men lad det nu ligge.
Det tætte samarbejde mellem PET og Forsvarets Efterretningstjeneste er fremhævet som noget ganske selvfølgeligt, fordi Danmarks sikkerhed kan blive udsat for trusler så vel udefra som indefra, og jeg vil tilføje – lidt i forlængelse af det, hr. Holger K. Nielsen sagde før – at den pludselige ændring af sikkerhedssituationen, der fandt sted efter Murens fald, ikke nødvendigvis betyder, at den situation, vi kender i dag som den nye sikkerhedssituation, også er den, vi vil kende om 10-15 år.
Selv få måneder før Murens fald var der kun ganske få mennesker i verden, der kunne forestille sig en så hurtig kollaps af sovjetkommunismen som den, vi oplevede.
Jeg prøver at sige, at situationen i international politik og dermed også situationen for Danmarks sikkerhed meget vel kan være en anden end den, vi kender i dag, om 10 år.
Hr. Holger K. Nielsen siger, at Danmark ikke har nogen ydre fjender, og det kan godt ske, vi ikke har det nu, men hr. Holger K. Nielsen aner ikke noget om, hvorvidt vi har det om 10 eller 15 år.
Det er rent gætteværk, og man skal derfor være meget forsigtig med at ændre den meget fine og gennemprøvede opdeling mellem Forsvarets Efterretningstjeneste og PET, der har tjent Danmark så ganske udmærket gennem tiderne, dramatisk.
En samlet tjeneste ville få et alt for bredt ansvarsområde og skulle på en og samme tid være en del af det danske politi, en del af militæret og en del af udenrigsefterretningstjenesten.
Dansk Folkeparti er af den opfattelse, at de to tjenester hver for sig på en dygtig måde udfører en nødvendig samfundsopgave.
Vi glæder os over, at der ikke på nogen måde er tale om en rivalisering mellem de to tjenester, men at de to tjenester derimod samarbejder forbilledligt og kompletterer hinanden på bedste måde, og vi afviser derfor SF's forslag.